Jumătate din producția națională de energie electrică provenea din surse regenerabile, duminică la orele prânzului, cea mai mare pondere având electricitatea din surse eoliene, care genera aproape o treime din total, potrivit datelor privind starea sistemului energetic național în timp real de pe site-ul Transelectrica.

Astfel, la ora 13:40, turbinele eoliene generau 30,73% din producția la nivel național, funcționând la o putere de 2.258 MW. Urmează energia din cărbune, cu o pondere de 24,36% și o producție de 1.790 MW. Energia nucleară este pe locul trei, cu 1.385 MW (19%), iar cea hidro, pe locul patru, cu doar 833 MW, adică 11,33% din total.

Hidrocarburile generează 551 MW, adică 7,5% din total, în timp ce energia fotovoltaică aduce în sistem 487 MW, respectiv 6,63% din total, iar biomasa — 45 MW sau 0,61% din total.

La ora menționată, producția totală de energie electrică a țării era de 7.241 MW, iar consumul, de 6.042 MW, diferența reprezentând exporturi.

Sursa: Agerpres